CELEX: 52020PC0497
Language: el
Date: 2020-09-14
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία χορηγείται άδεια στη Σουηδία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία σύμφωνα με το άρθρο 19 της οδηγίας 2003/96/ΕΚ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.9.2020
            COM(2020) 497 final
            2020/0254(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία χορηγείται άδεια στη Σουηδία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία σύμφωνα με το άρθρο 19 της οδηγίας 2003/96/ΕΚ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η φορολογία των ενεργειακών προϊόντων και της ηλεκτρικής ενέργειας στην Ένωση διέπεται από την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                     1
                   (στο εξής: οδηγία για τη φορολογία της ενέργειας ή οδηγία).
               
               
                  Σύμφωνα με το άρθρο 19 παράγραφος 1 της οδηγίας, εκτός από τις διατάξεις που θεσπίζονται ειδικότερα στα άρθρα 5, 15 και 17 αυτής, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις του επιπέδου φορολογίας για λόγους ειδικής πολιτικής.
               
               
                  Δυνάμει της εκτελεστικής απόφασης 2014/725/ΕΕ του Συμβουλίου της 14ης Οκτωβρίου 2014
                     2
                   (της οποίας προηγήθηκε η εκτελεστική απόφαση 2011/384/ΕΕ του Συμβουλίου της 20ής Ιουνίου 2011
                     3
                  ), έχει ήδη επιτραπεί στη Σουηδία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία, πλην των ιδιωτικών σκαφών αναψυχής
                     4
                   (στο εξής: ηλεκτροδότηση από την ξηρά).
               
               
                  Στόχος της παρούσας πρότασης είναι να παραταθεί η εν λόγω άδεια όπως έχει ζητήσει η Σουηδία, δεδομένου ότι η ισχύουσα παρέκκλιση έληξε στις 25 Ιουνίου 2020. 
               
               
                  Με επιστολή της 15ης Αυγούστου 2019, οι σουηδικές αρχές ενημέρωσαν την Επιτροπή ότι προτίθενται να παρατείνουν το ισχύον μέτρο έως τις 31 Δεκεμβρίου 2023. Συμπληρωματικές πληροφορίες παρασχέθηκαν με επιστολή της 1ης Απριλίου 2020.
               
               
                  Πρόθεση των σουηδικών αρχών είναι να εξακολουθήσουν να εφαρμόζουν τον μειωμένο συντελεστή φορολόγησης της ηλεκτρικής ενέργειας των 5 κορωνών Σουηδίας (SEK) (περίπου 0,484 EUR) (
                     5
                  ) ανά MWh όσον αφορά την ηλεκτροδότηση από την ξηρά. Κατά τον χρόνο υποβολής του αιτήματος, ο εν λόγω φορολογικός συντελεστής πληρούσε τις απαιτήσεις της οδηγίας 2003/96/ΕΚ όσον αφορά τον ελάχιστο συντελεστή φορολόγησης της ηλεκτρικής ενέργειας για επιχειρηματική χρήση. Το άρθρο 13 της οδηγίας θεσπίζει όριο ανοχής 5 % για τα κράτη μέλη που δεν έχουν υιοθετήσει το ευρώ.
               
               
                  Υπενθυμίζεται ότι το άρθρο 13 της οδηγίας για τη φορολογία της ενέργειας υποχρεώνει τα κράτη μέλη να ελέγχουν ετησίως αν οι φορολογικοί συντελεστές που εκφράζονται στα εθνικά νομίσματα είναι σύμφωνοι με τους ελάχιστους συντελεστές που προβλέπει η οδηγία. Ο έλεγχος αυτός πραγματοποιείται με βάση τις συναλλαγματικές ισοτιμίες που δημοσιεύονται στην Επίσημη Εφημερίδα της Ευρωπαϊκής Ένωσης την πρώτη εργάσιμη ημέρα του Οκτωβρίου. Τα κράτη μέλη μπορούν να διατηρούν το ύψος της φορολογίας που ισχύει κατά την ετήσια αναπροσαρμογή μόνον εάν η μετατροπή του ύψους του επιπέδου φορολογίας εκφρασμένου σε ευρώ συνεπάγεται αύξηση του επιπέδου φορολογίας, εκφρασμένου στο εθνικό νόμισμα, μικρότερη από 5 % ή 5 EUR, οποιοδήποτε ποσό είναι μικρότερο.
               
               
                  Η αιτούμενη περίοδος ισχύος της παρέκκλισης καλύπτει το χρονικό διάστημα από τις 26 Ιουνίου 2020 έως τις 31 Δεκεμβρίου 2023, αποτελεί συνέχεια της ισχύουσας παρέκκλισης και βρίσκεται εντός του μέγιστου διαστήματος που επιτρέπεται βάσει του άρθρου 19 της οδηγίας για τη φορολογία της ενέργειας.
               
               
                  Η μείωση του φόρου έχει ως στόχο να ενθαρρύνει τα πλοία αυτά, τα οποία χρησιμοποιούν συνήθως μια πετρελαιοκίνητη βοηθητική μηχανή για την ηλεκτροδότησή τους, να χρησιμοποιούν αντ’ αυτής ηλεκτροδότηση από την ξηρά. Οι διατάξεις οδηγούν σε περιορισμό των εκπομπών από τα ελλιμενισμένα πλοία, με αποτέλεσμα τη μείωση της εναπόθεσης ουσιών που προκαλούν οξίνιση, η οποία αποτελεί πρόβλημα ιδίως στη νοτιοδυτική Σουηδία. Οι διατάξεις θεωρείται επίσης ότι συντελούν σε σημαντικές περιβαλλοντικές βελτιώσεις σε τοπικό επίπεδο, μεταξύ άλλων με τη μορφή μείωσης των επιπέδων θορύβου.
               
               
                  Η αιτούμενη μείωση του ενεργειακού φόρου που εφαρμόζεται στην ηλεκτροδότηση από την ξηρά συνίσταται στη μείωση από το κατά τα άλλα εφαρμοστέο επίπεδο των 34,7 SEK ανά MWh σε 5 SEK ανά MWh.
               
               
                  Από την άλλη πλευρά, σύμφωνα με το άρθρο 14 παράγραφος 1 στοιχείο γ) της οδηγίας για τη φορολογία της ενέργειας, τα κράτη μέλη υποχρεούνται να απαλλάσσουν τα ενεργειακά προϊόντα που χρησιμοποιούνται για την παραγωγή ηλεκτρικής ενέργειας —και την ηλεκτρική ενέργεια που παράγεται— επί ελλιμενισμένων πλοίων. Μπορούν επίσης να πράττουν το ίδιο για την ηλεκτρική ενέργεια που παράγεται επί πλοίων για τη ναυσιπλοΐα σε εσωτερικές πλωτές οδούς, σύμφωνα με το άρθρο 15 παράγραφος 1 στοιχείο στ) της οδηγίας. Η Σουηδία επιβεβαίωσε τη μεταφορά αυτής της τελευταίας προαιρετικής απαλλαγής στο εθνικό της δίκαιο.
               
            
            
               Η Σουηδία θα εφαρμόσει τον μειωμένο συντελεστή φορολόγησης της ηλεκτρικής ενέργειας για κάθε από ξηράς ηλεκτροδότηση με ελάχιστη τάση 380 V πλοίων με ολική χωρητικότητα τουλάχιστον 400 τόνων που χρησιμοποιούνται για εμπορικές μεταφορές. Αυτό το όριο θεωρούν οι σουηδικές αρχές ότι είναι το ενδεδειγμένο για να διασφαλιστεί ότι η απόλυτη πλειονότητα των πλοίων που χρησιμοποιούνται για διεθνείς μεταφορές και των μεγαλύτερων πλοίων που χρησιμοποιούνται για εθνικές μεταφορές θα καλυφθούν από την προτεινόμενη μείωση. Αυτά είναι τα πλοία που θεωρείται ότι ευθύνονται για το μεγαλύτερο ποσοστό των εκπομπών από τη λειτουργία βοηθητικών μηχανών επί των ελλιμενισμένων πλοίων. Η μείωση δεν εφαρμόζεται όταν το πλοίο χρησιμοποιείται για ιδιωτικούς σκοπούς ή όταν είναι παροπλισμένο ή έχει τεθεί εκτός υπηρεσίας σε μακροπρόθεσμη βάση.
            
            
               
                  Ωστόσο, η χρήση ηλεκτροδότησης από την ξηρά δεν είναι υποχρεωτική για τα πλοία.
               
            
            
               Οι σουηδικές αρχές αναγνωρίζουν ότι το μέτρο συνιστά κρατική ενίσχυση. Ωστόσο, εμπίπτει στο πεδίο εφαρμογής των παραγράφων 167-174 των κατευθυντήριων γραμμών της Επιτροπής για τις κρατικές ενισχύσεις στους τομείς του περιβάλλοντος και της ενέργειας 2014-2020. Το μέτρο πληροί επίσης τις ουσιώδεις προϋποθέσεις του κανονισμού (ΕΕ) αριθ. 651/2014 της Επιτροπής, της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (στο εξής: γενικός κανονισμός απαλλαγής κατά κατηγορία, ΓΚΑΚ).
            
            
               Οι σουηδικές αρχές αναγνωρίζουν ότι το μέτρο ευνοεί τους ιδιοκτήτες πλοίων που χρησιμοποιούνται στην εμπορική ναυτιλία. Ωστόσο, θεωρούν ότι είναι ουδέτερο σε ό,τι αφορά τον ανταγωνισμό, εφόσον μπορούν να επωφεληθούν από αυτό όλα τα πλοία (εκτός από τα πλοία ιδιωτικής χρήσης) που είναι ελλιμενισμένα στη Σουηδία. Σε ό,τι αφορά τον αντίκτυπο στις συναλλαγές μεταξύ κρατών μελών, η Σουηδία εικάζει ότι θα είναι αμελητέος εφόσον η επιλογή του λιμένα εξαρτάται από τον προορισμό του φορτίου και όχι από το μειωμένο κόστος ελλιμενισμού που προκύπτει από τη μείωση της φορολογίας για την ηλεκτροδότηση από την ξηρά.
            
            
               Οι ετήσιες δαπάνες του προϋπολογισμού εκτιμώνται σε 6 εκατ. SEK.
            
         
         
            
               Το μέτρο χορηγείται υπό μορφή επιστροφής που μειώνει τη φορολογική επιβάρυνση της συγκεκριμένης ηλεκτροδότησης.
            
            
               Οι σουηδικές αρχές θεωρούν ότι η μείωση του φόρου που εφαρμόζεται στην ηλεκτροδότηση από την ξηρά δεν δημιουργεί σημαντικό ανταγωνιστικό πλεονέκτημα για τους φορείς εκμετάλλευσης πλοίων που χρησιμοποιούν ηλεκτροδότηση από την ξηρά σε σχέση με αυτούς που χρησιμοποιούν ηλεκτρική ενέργεια που παράγεται επί του πλοίου. Εάν ληφθεί υπόψη μόνο το κόστος της ηλεκτρικής ενέργειας και ο φόρος, τότε το κόστος για την ηλεκτροδότηση από την ξηρά με χαμηλότερο φορολογικό συντελεστή είναι ελαφρώς χαμηλότερο από την τιμή της ηλεκτρικής ενέργειας που παράγεται επί του πλοίου. Ωστόσο, το συνολικό κόστος για τη χρήση ηλεκτροδότησης από την ξηρά επηρεάζεται επίσης από πρόσθετο κόστος με τη μορφή τελών σύνδεσης με το δίκτυο, από τις επενδύσεις στο σύστημα σύνδεσης επί του πλοίου, καθώς επίσης, άμεσα ή έμμεσα, από το κόστος των επενδύσεων στις λιμενικές εγκαταστάσεις ηλεκτροδότησης. Δεδομένου όμως ότι οι επενδύσεις στις εγκαταστάσεις ηλεκτροδότησης στους λιμένες και επί του πλοίου είναι αρκετά δαπανηρές, οι σουηδικές αρχές θεωρούν ότι ο χαμηλότερος φορολογικός συντελεστής αποτελεί προαπαιτούμενο για την πραγματοποίηση των εν λόγω επενδύσεων από τους λιμένες και τους πλοιοκτήτες.
            
            
               Στόχος του μέτρου είναι η μείωση των περιβαλλοντικών επιπτώσεων των θαλάσσιων μεταφορών. Το μέτρο θα μειώσει τις εκπομπές ρύπων στην ατμόσφαιρα και τον θόρυβο από τα ελλιμενισμένα πλοία. Το μέτρο θα διευκολύνει σε κάποιον βαθμό στις πόλεις-λιμένες την επίτευξη των οριακών τιμών διοξειδίου του αζώτου που καθορίζονται στην οδηγία για την ποιότητα του αέρα (2008/50/ΕΚ). Αυτό θα έχει θετικό αντίκτυπο και σε άλλες παραμέτρους της ποιότητας του αέρα γύρω από τους λιμένες.
            
            
               
                  Η Σουηδία ζήτησε να χορηγηθεί η άδεια μέχρι τις 31 Δεκεμβρίου 2023, με έναρξη από τις 26 Ιουνίου 2020, χωρίς διακοπή σε σχέση με την ισχύουσα παρέκκλιση και εντός του μέγιστου διαστήματος που προβλέπει το άρθρο 19 παράγραφος 2 της οδηγίας.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η φορολογία της ηλεκτρικής ενέργειας διέπεται από την οδηγία 2003/96/ΕΚ, και ιδίως το άρθρο 10.  Στο άρθρο 14 παράγραφος 1 στοιχείο γ) προβλέπεται υποχρεωτική φορολογική απαλλαγή για τα ενεργειακά προϊόντα που χρησιμοποιούνται στη ναυσιπλοΐα καθώς και για την ηλεκτρική ενέργεια που παράγεται επί σκαφών. Στα άρθρα 5, 15 και 17 προβλέπεται η δυνατότητα των κρατών μελών να εφαρμόζουν φορολογικές διαφοροποιήσεις, μεταξύ άλλων, απαλλαγές και μειώσεις, για ορισμένες χρήσεις της ηλεκτρικής ενέργειας. Ωστόσο, οι εν λόγω διατάξεις καθαυτές δεν προβλέπουν μειωμένη φορολογία της ηλεκτροδότησης από την ξηρά.
               
               
                  Το μέτρο συνιστά κρατική ενίσχυση και εμπίπτει στο πεδίο εφαρμογής της νομοθεσίας της ΕΕ γι’ αυτό το θέμα, και ειδικότερα του κανονισμού (ΕΕ) αριθ. 651/2014 της Επιτροπής
                     6
                  .
               
            
            
               Διατάξεις βάσει της οδηγίας για τη φορολογία της ενέργειας
            
            
               
                  Εκτίμηση του μέτρου σύμφωνα με το άρθρο 19 της οδηγίας 2003/96/EΚ
               
               
                  Το άρθρο 19 παράγραφος 1 πρώτο εδάφιο της οδηγίας προβλέπει τα εξής: 
               
               
                  Εκτός από τις διατάξεις που περιλαμβάνονται στα προηγούμενα άρθρα και ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.
               
               
                  Η Επιτροπή έχει ήδη συστήσει τη χρήση ηλεκτροδότησης από την ξηρά ως εναλλακτικής λύσης έναντι της ηλεκτροπαραγωγής επί ελλιμενισμένων πλοίων και, επομένως, έχει αναγνωρίσει τα περιβαλλοντικά πλεονεκτήματα που προσφέρει η λύση αυτή
                     7
                  . 
               
               
                  Η δυνατότητα θέσπισης ευνοϊκής φορολογικής μεταχείρισης της ηλεκτροδότησης από την ξηρά είναι δυνατό να προβλέπεται δυνάμει του άρθρου 19 της οδηγίας, δεδομένου ότι σκοπός της είναι να επιτρέψει στα κράτη μέλη τη θέσπιση περαιτέρω απαλλαγών ή μειώσεων για λόγους ειδικής πολιτικής. 
               
               
                  Η Σουηδία ζήτησε να εφαρμοστεί το μέτρο για περίπου 3,5 έτη, διάστημα μικρότερο από το μέγιστο επιτρεπόμενο σύμφωνα με το άρθρο 19 παράγραφος 2, δηλ. τα 6 έτη. Καταρχήν, η περίοδος εφαρμογής της παρέκκλισης θα πρέπει να είναι αρκετά μεγάλη ώστε να μην αποθαρρυνθούν οι φορείς εκμετάλλευσης των λιμένων και οι προμηθευτές ηλεκτρικής ενέργειας όσον αφορά τη συνέχιση ή την έναρξη των αναγκαίων επενδύσεων σε εγκαταστάσεις ηλεκτροδότησης από την ξηρά. Αυτό το χρονικό διάστημα θα παράσχει επίσης ασφάλεια δικαίου για τους φορείς εκμετάλλευσης πλοίων, οι οποίοι χρειάζεται να προγραμματίζουν τις επενδύσεις τους σε εξοπλισμό επί των πλοίων. 
               
            
            
               Ωστόσο, η παρέκκλιση δεν θα πρέπει να παρεμποδίσει μελλοντικές τροποποιήσεις του υφισταμένου θεσμικού πλαισίου και θα πρέπει να ληφθούν υπόψη η επικείμενη αναθεώρηση της οδηγίας για τη φορολογία της ενέργειας και το ενδεχόμενο έκδοσης από το Συμβούλιο νομοθετικής πράξης βάσει πρότασης της Επιτροπής για την τροποποίηση της οδηγίας για τη φορολογία της ενέργειας. Η εν λόγω επανεξέταση ακολουθεί την αξιολόγηση της οδηγίας σχετικά με τη φορολογία της ενέργειας
                  8
                και τα συμπεράσματα του Συμβουλίου σχετικά με το πλαίσιο της ΕΕ για τη φορολογία της ενέργειας της 28ης Νοεμβρίου 2019
                  9
               . Στα συμπεράσματά του, το Συμβούλιο κάλεσε την Επιτροπή να αναλύσει και να αξιολογήσει πιθανές επιλογές με σκοπό τη δημοσίευση, σε εύθετο χρόνο, μιας πρότασης σχετικά με την αναθεώρηση της οδηγίας για τη φορολογία της ενέργειας· κάλεσε επίσης την Επιτροπή να εξετάσει ιδιαίτερα το πεδίο εφαρμογής της οδηγίας, τους ελάχιστους συντελεστές και τις ειδικές φορολογικές μειώσεις και απαλλαγές. 
            
            
            
               Υπό τις περιστάσεις αυτές, κρίνεται μεν σκόπιμο να χορηγηθεί η άδεια για το αιτούμενο διάστημα, η ισχύς όμως της παρέκκλισης θα πρέπει να εξαρτηθεί από την έναρξη της εφαρμογής γενικών διατάξεων επί του θέματος πριν από το τέλος του 2023.
            
            
            
               
                  Κανόνες για τις κρατικές ενισχύσεις
               
               
                  Κατά τον χρόνο υποβολής του αιτήματος, ο μειωμένος φορολογικός συντελεστής ύψους 5 SEK (περίπου 0,484 EUR) (
                     10
                  ) ανά MWh που προβλέπεται από τις σουηδικές αρχές πληρούσε τις απαιτήσεις της οδηγίας 2003/96/ΕΚ όσον αφορά τον ελάχιστο συντελεστή φορολόγησης της ηλεκτρικής ενέργειας για επιχειρηματική χρήση.
               
            
         
         
            
               
                  Κατά συνέπεια, το μέτρο φαίνεται ότι εμπίπτει στο πεδίο εφαρμογής του άρθρου 44 του κανονισμού (ΕΕ) αριθ. 651/2014 της Επιτροπής, όπου καθορίζονται οι όροι υπό τους οποίους ενισχύσεις υπό μορφή μειώσεων περιβαλλοντικών φόρων δυνάμει της οδηγίας 2003/96/ΕΚ είναι δυνατό να απαλλάσσονται από τις υποχρεώσεις κοινοποίησης κρατικής ενίσχυσης. Ωστόσο, δεν είναι δυνατό να εξακριβωθεί στο παρόν στάδιο κατά πόσον πληρούνται όλοι οι όροι που καθορίζονται στον εν λόγω κανονισμό και η πρόταση εκτελεστικής απόφασης του Συμβουλίου δεν προδικάζει την υποχρέωση των κρατών μελών να εξασφαλίζουν τη συμμόρφωση με τους κανόνες για τις κρατικές ενισχύσεις, ειδικότερα, σε περίπτωση απαλλασσόμενης ενίσχυσης που εμπίπτει στο πεδίο εφαρμογής του κανονισμού (ΕΕ) αριθ. 651/2014 της Επιτροπής.
               
            
            
               •Συνέπεια με άλλες πολιτικές της Ένωσης
            
            
               
                  Πολιτική για το περιβάλλον και την κλιματική αλλαγή
               
               
                  Το αιτούμενο μέτρο αφορά κυρίως την πολιτική της ΕΕ για το περιβάλλον. Το εν λόγω μέτρο, στον βαθμό που θα συμβάλει στον περιορισμό της χρήσης καυσίμων πλοίων επί ελλιμενισμένων πλοίων, θα συμβάλει στην πράξη και στην επίτευξη του στόχου της βελτίωσης της ποιότητας του ατμοσφαιρικού αέρα σε τοπικό επίπεδο, της μείωσης του θορύβου και της καταπολέμησης της κλιματικής αλλαγής. Σύμφωνα με την οδηγία 2008/50/ΕΚ για την ποιότητα του ατμοσφαιρικού αέρα
                     11
                  , τα κράτη μέλη απαιτείται να μεριμνούν ώστε τα επίπεδα διαφόρων ατμοσφαιρικών ρύπων να μην υπερβαίνουν τις οριακές τιμές, τις τιμές-στόχους και άλλα πρότυπα ποιότητας του ατμοσφαιρικού αέρα που καθορίζονται στην οδηγία. Για την εκπλήρωση αυτής της υποχρέωσης απαιτείται η εξεύρεση λύσεων από τα κράτη μέλη σε προβλήματα όπως οι εκπομπές ρύπων από ελλιμενισμένα πλοία, όποτε συντρέχει περίπτωση, και γίνεται αντιληπτό ότι σε λιμένες που αντιμετωπίζουν αυτά τα προβλήματα η ηλεκτροδότηση από την ξηρά θα ενθαρρύνεται, στο πλαίσιο της συνολικής στρατηγικής για την ποιότητα του αέρα. Η χρήση ηλεκτροδότησης από την ξηρά ενθαρρύνεται επίσης στο πλαίσιο της οδηγίας (ΕΕ) 2016/802
                     12
                  , η οποία ρυθμίζει την περιεκτικότητα των καυσίμων πλοίων σε θείο.
               
               
                  Σύμφωνα με τις σουηδικές αρχές, η χρήση της ηλεκτροδότησης από την ξηρά έχει οδηγήσει σε μείωση των εκπομπών διοξειδίου του θείου, οξειδίων του αζώτου, σωματιδίων και οξειδίων του άνθρακα. Οι σουηδικές αρχές δεν διαθέτουν επί του παρόντος πιο πρόσφατες εκτιμήσεις σχετικά με τις μειώσεις εκπομπών που αποδίδονται στο μέτρο. Οι δυνατότητες του μέτρου δεν έχουν αξιοποιηθεί πλήρως καθώς απαιτείται δαπανηρός εξοπλισμός τόσο στις αποβάθρες όσο και στα πλοία. Η χρήση της ηλεκτροδότησης από την ξηρά είναι σημαντική στο πλαίσιο της προσπάθειας της Σουηδίας για την τήρηση των προτύπων ποιότητας του αέρα σύμφωνα με την οδηγία 2008/50/ΕΚ, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη.
               
               
                  Ενεργειακή πολιτική
               
               
                  Το μέτρο είναι σύμφωνο με την οδηγία 2014/94/ΕΕ για την ανάπτυξη υποδομών εναλλακτικών καυσίμων
                     13
                  , η οποία καλύπτει το θέμα της δημιουργίας εγκαταστάσεων ηλεκτροδότησης από την ξηρά σε λιμένες όπου υπάρχει ζήτηση για τις εν λόγω εγκαταστάσεις και το κόστος δεν είναι δυσανάλογο προς τα οφέλη, συμπεριλαμβανομένου του περιβαλλοντικού οφέλους. Η ηλεκτροδότηση από την ξηρά έχει επίσης αναγνωριστεί ως στόχος κοινού συμφέροντος για τη χορήγηση κρατικής ενίσχυσης δυνάμει του άρθρου 107 παράγραφος 1 της ΣΛΕΕ
                     14
                  
               
               
                  Υπενθυμίζεται στο σημείο αυτό ότι σημαντικός λόγος της δυσμενούς ανταγωνιστικής θέσης της ηλεκτροδότησης από την ξηρά είναι ότι για την εναλλακτική λύση, δηλαδή την ηλεκτροπαραγωγή επί των πλοίων που είναι ελλιμενισμένα σε θαλάσσιους λιμένες, ισχύει επί του παρόντος πλήρης φοροαπαλλαγή: απαλλάσσεται από τη φορολογία όχι μόνο το καύσιμο πλοίων που χρησιμοποιείται για την παραγωγή ηλεκτρικής ενέργειας —η συνήθης κατάσταση δυνάμει του άρθρου 14 παράγραφος 1 στοιχείο α) της οδηγίας 2003/96/ΕΚ— αλλά και η ίδια η ηλεκτρική ενέργεια που παράγεται επί του πλοίου (βλ. άρθρο 14 παράγραφος 1 στοιχείο γ) της οδηγίας 2003/96/ΕΚ). Παρόλο που η τελευταία αυτή απαλλαγή θα ήταν δυνατό να θεωρηθεί ότι δύσκολα συμβιβάζεται με τους περιβαλλοντικούς στόχους της Ένωσης, ωστόσο εξυπηρετεί πρακτικούς σκοπούς. Πράγματι, για τη φορολόγηση της ηλεκτρικής ενέργειας που παράγεται επί του πλοίου χρειάζεται δήλωση εκ μέρους του πλοιοκτήτη —ο οποίος συχνά είναι εγκατεστημένος σε τρίτη χώρα— ή του φορέα εκμετάλλευσης σχετικά με την καταναλωθείσα ποσότητα ηλεκτρικής ενέργειας. Στη δήλωση θα πρέπει επίσης να προσδιορίζεται το ποσοστό της ηλεκτρικής ενέργειας που καταναλώνεται στα χωρικά ύδατα του κράτους μέλους στο οποίο οφείλεται ο φόρος. Αυτό θα προκαλούσε τεράστιο διοικητικό φόρτο για τους πλοιοκτήτες, οι οποίοι θα όφειλαν να συντάσσουν τέτοιες δηλώσεις για κάθε κράτος μέλος του οποίου τα χωρικά ύδατα εμπλέκονται.
               
               
                  Πολιτική μεταφορών
               
               
                  Το μέτρο συνάδει με τη σύσταση 2006/339/ΕΚ της Επιτροπής σχετικά με την προώθηση της ηλεκτροδότησης από την ξηρά πλοίων ελλιμενισμένων σε λιμένες της Ένωσης
                     15
                  , όπως και με την ανακοίνωση της Επιτροπής «Στρατηγικοί στόχοι και συστάσεις πολιτικής της ΕΕ για τις θαλάσσιες μεταφορές»
                     16
                  .
               
               
                  Εσωτερική αγορά και θεμιτός ανταγωνισμός
               
               
                  Όσον αφορά την εσωτερική αγορά και τον θεμιτό ανταγωνισμό, με το αιτούμενο μέτρο περιορίζεται μόνο η υφιστάμενη στρέβλωση μεταξύ δύο ανταγωνιστικών πηγών ηλεκτρικής ενέργειας για τα ελλιμενισμένα πλοία, δηλαδή της ηλεκτροπαραγωγής επί του πλοίου και της ηλεκτροδότησης από την ξηρά, η οποία οφείλεται στη φοροαπαλλαγή των καυσίμων πλοίων.
               
               
                  Οι σουηδικές αρχές δεν έχουν διαπιστώσει σημαντικές αλλαγές όσον αφορά την επιλογή λιμένων εκ μέρους των πλοιοκτητών σε συνάρτηση με τη διαθεσιμότητα εγκαταστάσεων ηλεκτροδότησης από την ξηρά. Επί του παρόντος, κυρίως τα πορθμεία και τα πλοία που εκτελούν συγκεκριμένα δρομολόγια χρησιμοποιούν την ηλεκτροδότηση από την ξηρά. Η επιλογή λιμένα από τους πλοιοκτήτες δεν βασίζεται στο αν παρέχεται ή όχι ηλεκτροδότηση από την ξηρά. Σύμφωνα με τους ενδιαφερόμενους φορείς, τα κρουαζιερόπλοια συχνά επιλέγουν θέσεις πρόσδεσης όπου διατίθεται ηλεκτροδότηση από την ξηρά.
               
               
                  Επιπλέον, η πρόσβαση σε ηλεκτροδότηση από την ξηρά θα είναι διαθέσιμη για τα εκάστοτε πλοία ανεξαρτήτως της σημαίας τους, χωρίς να οδηγεί σε ευνοϊκότερη φορολογική μεταχείριση των εθνικών οικονομικών φορέων έναντι των ανταγωνιστών τους από άλλα κράτη μέλη της ΕΕ.
               
               
                  Όσον αφορά τον ανταγωνισμό μεταξύ λιμένων, μπορεί να αναμένεται ότι θα είναι αμελητέες οι ενδεχόμενες επιπτώσεις επί των συναλλαγών μεταξύ κρατών μελών οι οποίες θα ήταν δυνατό να προκύψουν αν τα πλοία άλλαζαν πορεία λόγω της δυνατότητας να ηλεκτροδοτούνται από την ξηρά με μειωμένο φορολογικό συντελεστή. Σε μια κατάσταση στην οποία, όπως προαναφέρεται, δεν είναι πιθανό, τουλάχιστον βραχυπρόθεσμα, η χρήση ηλεκτροδότησης από την ξηρά να καταστεί οικονομικότερη απ᾿ ό,τι η ηλεκτροπαραγωγή επί του πλοίου, παρά τη μείωση του φόρου, δεν είναι πιθανό επίσης αυτή η μείωση του φόρου για την ηλεκτροδότηση από την ξηρά να στρεβλώσει σημαντικά τον ανταγωνισμό μεταξύ λιμένων, παρακινώντας τα πλοία να αλλάζουν την πορεία τους ανάλογα με τη διαθεσιμότητα αυτής της επιλογής.
               
               
                  Λαμβανομένου υπόψη του χρονικού πλαισίου για το οποίο προτείνεται να παραταθεί η άδεια εφαρμογής μειωμένου φορολογικού συντελεστή, είναι μάλλον απίθανο να αλλάξει η ανάλυση που παρατίθεται στις προηγούμενες παραγράφους πριν από την ημερομηνία λήξης του μέτρου, εκτός εάν προκύψουν σημαντικές αλλαγές του ισχύοντος πλαισίου και της κατάστασης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 19 της οδηγίας 2003/96/EΚ του Συμβουλίου.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               
                  Ο τομέας της έμμεσης φορολογίας, που καλύπτεται από το άρθρο 113 της ΣΛΕΕ, δεν εμπίπτει καθαυτός στην αποκλειστική αρμοδιότητα της Ευρωπαϊκής Ένωσης, όπως αυτή ορίζεται στο άρθρο 3 της ΣΛΕΕ.
               
               
                  Ωστόσο, δυνάμει του άρθρου 19 της οδηγίας 2003/96/ΕΚ, στο Συμβούλιο έχει δοθεί αποκλειστική αρμοδιότητα, σύμφωνα με το παράγωγο δίκαιο, να επιτρέπει σε ένα κράτος μέλος να θεσπίζει περαιτέρω απαλλαγές ή μειώσεις κατά την έννοια της εν λόγω διάταξης. Επομένως, τα κράτη μέλη δεν μπορούν να υποκαταστήσουν το Συμβούλιο. Κατά συνέπεια, στην παρούσα εκτελεστική απόφαση δεν έχει εφαρμογή η αρχή της επικουρικότητας. Εν πάση περιπτώσει, δεδομένου ότι η παρούσα πράξη δεν αποτελεί σχέδιο νομοθετικής πράξης, δεν θα πρέπει να διαβιβαστεί στα εθνικά κοινοβούλια σύμφωνα με το πρωτόκολλο αριθ. 2 που προσαρτάται στις Συνθήκες για τον έλεγχο της συμμόρφωσης με την αρχή της επικουρικότητας.
               
            
            
               •Αναλογικότητα
            
            
               
                  Η πρόταση τηρεί την αρχή της αναλογικότητας. Η μείωση του φόρου δεν υπερβαίνει τα αναγκαία όρια για την επίτευξη του συγκεκριμένου στόχου.
               
            
            
               •Επιλογή της νομικής πράξης
            
            
               
                  Ως νομική πράξη προτείνεται η εκτελεστική απόφαση του Συμβουλίου. Το άρθρο 19 της οδηγίας 2003/96 προβλέπει μόνο αυτό το είδος μέτρου.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Το μέτρο δεν απαιτεί την αξιολόγηση της ισχύουσας νομοθεσίας.
               
            
            
               •Διαβουλεύσεις με τα ενδιαφερόμενα μέρη
            
            
               
                  Η πρόταση βασίζεται σε αίτημα που υπέβαλε η Σουηδία και αφορά μόνο το εν λόγω κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας.
               
            
            
               •Εκτίμηση επιπτώσεων
            
            
               
                  Η παρούσα πρόταση αφορά τη χορήγηση άδειας σε μεμονωμένο κράτος μέλος κατόπιν αιτήματός του και δεν απαιτείται εκτίμηση επιπτώσεων.
               
               
                  Βάσει των πληροφοριών που παρασχέθηκαν από τη Σουηδία προκύπτει ότι το μέτρο θα έχει περιορισμένο αντίκτυπο στα φορολογικά έσοδα. Αναλυτικότερα, σύμφωνα με την εκτίμηση των σουηδικών αρχών σχετικά με τις φορολογικές δαπάνες που προκαλούνται από το μέτρο, αναμένεται απώλεια εσόδων 6 εκατ. SEK ετησίως για τα προσεχή έτη.
               
               
                  Η Σουηδία αναμένει ότι το μέτρο θα έχει θετικό αντίκτυπο στην επίτευξη των περιβαλλοντικών στόχων της και ιδίως στη βελτίωση της ποιότητας του αέρα σύμφωνα με την οδηγία 2008/50/ΕΚ για την ποιότητα του ατμοσφαιρικού αέρα και καθαρότερο αέρα για την Ευρώπη. Η χρήση της ηλεκτροδότησης από την ξηρά έχει οδηγήσει σε μείωση των εκπομπών διοξειδίου του θείου, οξειδίων του αζώτου, σωματιδίων και οξειδίων του άνθρακα. Οι δυνατότητες του μέτρου δεν έχουν αξιοποιηθεί πλήρως καθώς απαιτείται δαπανηρός εξοπλισμός τόσο στις αποβάθρες όσο και στα πλοία.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Το μέτρο δεν προβλέπει απλούστευση. Προκύπτει από το αίτημα της Σουηδίας και αφορά μόνο το εν λόγω κράτος μέλος.
               
            
            
               •Θεμελιώδη δικαιώματα
            
         
         
            
               
                  Το μέτρο δεν έχει επίπτωση στα θεμελιώδη δικαιώματα.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Το μέτρο δεν συνεπάγεται ούτε οικονομική ούτε διοικητική επιβάρυνση για την Ένωση. Συνεπώς, η πρόταση δεν έχει καμία επίπτωση στον προϋπολογισμό της Ένωσης.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Δεν απαιτείται σχέδιο εφαρμογής. Η παρούσα πρόταση αφορά τη χορήγηση άδειας μείωσης του φόρου για μεμονωμένο κράτος μέλος κατόπιν αιτήματός του. Η άδεια χορηγείται για περιορισμένο χρονικό διάστημα έως τις 31 Δεκεμβρίου 2023. Ο φορολογικός συντελεστής που θα εφαρμοστεί θα πρέπει να πληροί τις απαιτήσεις της οδηγίας για τη φορολογία της ενέργειας όσον αφορά το ελάχιστο επίπεδο φορολογίας. Είναι δυνατή η αξιολόγηση του μέτρου σε περίπτωση αιτήματος ανανέωσης μετά τη λήξη της περιόδου ισχύος.
               
            
            
               •Επεξηγηματικά έγγραφα (για οδηγίες)
            
            
               
                  Η πρόταση δεν απαιτεί επεξηγηματικά έγγραφα σχετικά με τη μεταφορά στο εθνικό δίκαιο. 
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Το άρθρο 1 ορίζει ότι θα επιτραπεί στη Σουηδία η εφαρμογή μειωμένου συντελεστή φόρου ηλεκτρικής ενέργειας που παρέχεται απευθείας σε πλοία ελλιμενισμένα σε σουηδικούς λιμένες, πλην των ιδιωτικών σκαφών αναψυχής («ηλεκτροδότηση από την ξηρά»). Ο φορολογικός συντελεστής πρέπει να πληροί τις απαιτήσεις της οδηγίας όσον αφορά το ελάχιστο επίπεδο φορολογίας της ηλεκτρικής ενέργειας για επιχειρηματική χρήση. Δεν θα είναι δυνατή η παροχή ηλεκτρικής ενέργειας με μειωμένο συντελεστή στα ιδιωτικά σκάφη αναψυχής, όπως ορίζονται στο άρθρο 14 παράγραφος 1 στοιχείο γ) δεύτερο εδάφιο της οδηγίας 2003/96/ΕΚ.
               
               
                  Το άρθρο 2 ορίζει ότι η αιτούμενη άδεια χορηγείται με ισχύ από τις 26 Ιουνίου 2020, σε συνέχεια με την ισχύουσα εκτελεστική απόφαση 2014/725/ΕΕ του Συμβουλίου, έως τις 31 Δεκεμβρίου 2023, διάστημα που δεν υπερβαίνει τη μέγιστη περίοδο 6 ετών η οποία προβλέπεται από την οδηγία, όπως έχει ζητήσει η Σουηδία.
               
            
            
               2020/0254 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία χορηγείται άδεια στη Σουηδία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία σύμφωνα με το άρθρο 19 της οδηγίας 2003/96/ΕΚ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                  17
               , και ιδίως το άρθρο 19,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
         
         
            
               (1)Με την εκτελεστική απόφαση 2014/725/EΕ
                  18
                του Συμβουλίου επετράπη στη Σουηδία να εφαρμόσει μειωμένο φορολογικό συντελεστή στην ηλεκτρική ενέργεια που παρέχεται απευθείας σε ελλιμενισμένα πλοία (στο εξής: ηλεκτροδότηση από την ξηρά) σύμφωνα με το άρθρο 19 της οδηγίας 2003/96/EΚ μέχρι τις 25 Ιουνίου 2020.
            
            
               (2)Με επιστολή της στις 15 Αυγούστου 2019 η Σουηδία ζήτησε την άδεια να εξακολουθήσει να εφαρμόζει μειωμένο φορολογικό συντελεστή για την ηλεκτροδότηση από την ξηρά σύμφωνα με το άρθρο 19 της οδηγίας 2003/96/ΕΚ. Οι σουηδικές αρχές υπέβαλαν συμπληρωματικές πληροφορίες με επιστολή της 1ης Απριλίου 2020.
            
            
               (3)Με τον μειωμένο φορολογικό συντελεστή που προτίθεται να εφαρμόσει, η Σουηδία έχει σκοπό να εξακολουθήσει να προάγει τη χρήση της ηλεκτροδότησης από την ξηρά. Η χρήση αυτής της ηλεκτροδότησης θεωρείται ότι αποτελεί λιγότερο επιβλαβή τρόπο για το περιβάλλον για την ικανοποίηση των αναγκών των ελλιμενισμένων πλοίων σε ηλεκτρική ενέργεια, σε σύγκριση με τη χρήση καυσίμων πλοίων από τα σκάφη αυτά.
            
            
               (4)Στον βαθμό που με τη χρήση ηλεκτροδότησης από την ξηρά αποφεύγεται η εκπομπή ατμοσφαιρικών ρύπων που προέρχονται από την καύση καυσίμων πλοίων, αυτό συμβάλλει στη βελτίωση του ατμοσφαιρικού αέρα σε τοπικό επίπεδο και στη μείωση του θορύβου στις πόλεις-λιμένες. Συνεπώς, αναμένεται ότι το μέτρο θα συμβάλει στην υλοποίηση των στόχων πολιτικής της Ένωσης για το περιβάλλον, την υγεία και το κλίμα.
            
            
               (5)Η χορήγηση άδειας στη Σουηδία να εφαρμόσει μειωμένο φορολογικό συντελεστή για την ηλεκτροδότηση από την ξηρά δεν υπερβαίνει τα αναγκαία όρια για την αύξηση της χρήσης της ηλεκτροδότησης από την ξηρά, δεδομένου ότι στις περισσότερες περιπτώσεις η ηλεκτροπαραγωγή επί του πλοίου θα παραμείνει η πλέον ανταγωνιστική εναλλακτική λύση. Για τον ίδιο λόγο, και επειδή σήμερα είναι σχετικά χαμηλός ο βαθμός διείσδυσης της τεχνολογίας στην αγορά, είναι μάλλον απίθανο το μέτρο να προκαλέσει σημαντικές στρεβλώσεις του ανταγωνισμού κατά τη διάρκεια εφαρμογής του και, συνεπώς, δεν θα επηρεάσει αρνητικά την εύρυθμη λειτουργία της εσωτερικής αγοράς.
            
            
               (6)Σύμφωνα με το άρθρο 19 παράγραφος 2 της οδηγίας 2003/96/ΕΚ, κάθε άδεια που χορηγείται δυνάμει της εν λόγω διάταξης πρέπει να υπόκειται σε αυστηρό χρονικό περιορισμό. Για να εξασφαλιστεί ότι το χρονικό διάστημα για το οποίο χορηγείται η άδεια είναι αρκετά μεγάλο ώστε να μην αποθαρρύνονται οι σχετικοί οικονομικοί φορείς να πραγματοποιήσουν τις αναγκαίες επενδύσεις, είναι σκόπιμο να χορηγηθεί η άδεια μέχρι τις 31 Δεκεμβρίου 2023. Ωστόσο, η άδεια θα πρέπει να παύσει να ισχύει από την ημερομηνία εφαρμογής τυχόν γενικών διατάξεων περί φορολογικών πλεονεκτημάτων για την ηλεκτροδότηση από την ξηρά τις οποίες θα θεσπίσει το Συμβούλιο δυνάμει του άρθρου 113 ή οποιασδήποτε άλλης σχετικής διάταξης της Συνθήκης για τη λειτουργία της Ευρωπαϊκής Ένωσης, σε περίπτωση που οι εν λόγω διατάξεις τεθούν σε εφαρμογή πριν από τις 31 Δεκεμβρίου 2023. 
            
            
               (7)Για να υπάρξει ασφάλεια δικαίου για τους φορείς εκμετάλλευσης λιμένων και πλοίων και να αποφευχθεί ενδεχόμενη αύξηση του διοικητικού φόρτου των εταιρειών διανομής και αναδιανομής ηλεκτρικής ενέργειας, θα πρέπει να διασφαλιστεί ότι η Σουηδία μπορεί να εξακολουθήσει να εφαρμόζει μειωμένο φορολογικό συντελεστή της ηλεκτροδότησης από την ξηρά. Συνεπώς, η αιτούμενη άδεια θα πρέπει να χορηγηθεί με ισχύ από τις 26 Ιουνίου 2020, βάσει των ίδιων ρυθμίσεων που προβλέπει η εκτελεστική απόφαση 2014/725/ΕΕ του Συμβουλίου, ώστε να μην υπάρξει κανένα κενό.
            
            
               (8)Η παρούσα απόφαση δεν θίγει την εφαρμογή των ενωσιακών κανόνων για τις κρατικές ενισχύσεις,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Χορηγείται στη Σουηδία η άδεια να εφαρμόσει μειωμένο φορολογικό συντελεστή για την ηλεκτρική ενέργεια που παρέχεται απευθείας σε ελλιμενισμένα πλοία, πλην των ιδιωτικών σκαφών αναψυχής («ηλεκτροδότηση από την ξηρά»), υπό τον όρο ότι τηρούνται τα ελάχιστα επίπεδα φορολογίας που αναφέρονται στο άρθρο 10 της οδηγίας 2003/96/ΕΚ.
            
            
               Άρθρο 2
            
            
               Η παρούσα απόφαση εφαρμόζεται από τις 26 Ιουνίου 2020 έως τις 31 Δεκεμβρίου 2023.
            
            
               Ωστόσο, εάν το Συμβούλιο, αποφασίζοντας βάσει του άρθρου 113 της ΣΛΕΕ ή άλλης σχετικής διάταξης της Συνθήκης για τη λειτουργία της Ευρωπαϊκής Ένωσης, καθορίσει γενικούς κανόνες περί φορολογικών πλεονεκτημάτων για την ηλεκτροδότηση από την ξηρά, η παρούσα απόφαση παύει να εφαρμόζεται την ημέρα κατά την οποία αρχίζει η εφαρμογή των εν λόγω γενικών κανόνων.
            
            
               Άρθρο 3
            
            
               Η παρούσα απόφαση απευθύνεται στο Βασίλειο της Σουηδίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 283 της 31.10.2003, σ. 51-70.
               
               
                  
                     (2)
                  
                        ΕΕ L 301 της 21.10.2014, σ. 27-28.
               
               
                  
                     (3)
                  
                        ΕΕ L 170 της 30.6.2011, σ. 36-37.
               
               
                  
                     (4)
                  
                        Ο όρος «ιδιωτικό σκάφος αναψυχής» ορίζεται στο άρθρο 14 παράγραφος 1 στοιχείο γ) δεύτερο εδάφιο της οδηγίας 2003/96/ΕΚ.
               
               
                  
                     (5)
                  
                        Όλοι οι υπολογισμοί βασίζονται στη συναλλαγματική ισοτιμία της 1ης Οκτωβρίου 2018, δηλαδή 10,3300 SEK για 1 EUR. Βλ. ΕΕ C 353 της 2.10.2018, σ. 1.
               
               
                  
                     (6)
                  
                        Κανονισμός (ΕΕ) αριθ. 651/2014 της Επιτροπής, της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατʼ εφαρμογή των άρθρων 107 και 108 της Συνθήκης (ΕΕ L 187 της 26.6.2014, σ. 1-78).
               
               
                  
                     (7)
                  
                        Σύσταση 2006/339/ΕΚ της Επιτροπής, της 8ης Μαΐου 2006, για την προώθηση της ηλεκτροδότησης από την ξηρά πλοίων ελλιμενισμένων σε λιμένες της Κοινότητας (ΕΕ L 125 της 12.5.2006, σ. 38).
               
               
                  
                     (8)
                  
                        SWD(2019) 329 final.
               
               
                  
                     (9)
                  
                        Συμπεράσματα του Συμβουλίου της 28ης Νοεμβρίου 2019, 14608/19, FISC 458. 
               
               
                  
                     (10)
                  
                        Όλοι οι υπολογισμοί βασίζονται στη συναλλαγματική ισοτιμία της 1ης Οκτωβρίου 2018, δηλαδή 10,3300 SEK για 1 EUR. Βλ. ΕΕ C 353 της 2.10.2018, σ. 1.
               
               
                  
                     (11)
                  
                        Οδηγία 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη (ΕΕ L 152 της 11.6.2008, σ. 1).
               
               
                  
                     (12)
                  
                        Οδηγία (ΕΕ) 2016/802 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη μείωση της περιεκτικότητας ορισμένων υγρών καυσίμων σε θείο (ΕΕ L 132 της 21.5.2016, σ. 58-78).
               
               
                  
                     (13)
                  
                        Οδηγία 2014/94/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων (ΕΕ L 307 της 28.10.2014, σ. 1-20).
               
               
                  
                     (14)
                  
                        C(2014) 2231 final της 9ης Απριλίου 2014.
               
               
                  
                     (15)
                  
                        Σύσταση 2006/339/ΕΚ της Επιτροπής, της 8ης Μαΐου 2006, για την προώθηση της ηλεκτροδότησης από την ξηρά πλοίων ελλιμενισμένων σε λιμένες της Κοινότητας (ΕΕ L 125 της 12.5.2006, σ. 38).
               
               
                  
                     (16)
                  
                        Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών – Στρατηγικοί στόχοι και συστάσεις πολιτικής της ΕΕ για τις θαλάσσιες μεταφορές μέχρι το 2018, COM(2009) 8 τελικό της 21ης Ιανουαρίου 2009.
               
               
                  
                     (17)
                  
                        ΕΕ L 283 της 31.10.2003, σ. 51.
               
               
                  
                     (18)
                  
                        ΕΕ L 301 της 21.10.2014, σ. 27-28.